དགེ་རྒན་དང་འབྲེལ་འདྲིས་བྱེད་འདོད་ཡོད་ལ།དགེ་རྒན་གྱི་དོ་ཁུར་ཐོབ་འདོད་དེ་བས་ཀྱང་ཆེན་པོ་ཡོད།ཡིན་ནའང་སེམས་ཁོང་དུ་གནས་པའི་བཀག་རྒྱ་ཞིག་གིས་ཁོ་ཚོས་རང་ཉིད་ཀྱི་བསམ་འདུན་དེ་དག་ཕྱིར་མངོན་མི་ཐུབ་ཅིང་།རང་འགུལ་གྱི་སྒོ་ནས་དགེ་རྒན་དང་འབྲེལ་འདྲིས་བྱེད་ཕོད་ཀྱི་མེད།དེས་དགེ་སློབ་དབར་རྒྱང་ཐག་བཀྱེད་ནས་དགེ་རྒན་གྱི་འཁྲིད་བྱའི་སློབ་ཚན་དེ་ཡག་པོ་ཞིག་སྦྱོང་འདོད་ཀྱི་བསམ་པ་སྐྱེ་མི་ཐུབ་པ་མ་ཟད།ཐ་ན་རིག་ཚན་གང་དེར་ཞེན་པའང་ལོག་སྲིད།དེས་ན་དགེ་རྒན་གྱིས་རང་འགུལ་ངང་སློབ་མ་དང་ཉེ་བར་བཅར་ནས་སློབ་མར་རྒྱུས་མངའ་དང་ཤེས་རྟོགས་ཡོང་བ་བྱས་ཏེ།རང་ཉིད་སློབ་མའི་དགེ་རྒན་ཙམ་མ་ཟད་བློས་འགེལ་ཆོག་པའི་གྲོགས་པོ་ཞིག་ཏུ་འགྱུར་བ་བྱེད་དགོས།སློབ་མ་རྣམས་ཀྱིས་རྟག་ཏུ་དགེ་རྒན་ཆེ་གེ་མོ་ཞིག་ལ་དགའ་གུས་ཆེ་བའི་དབང་གིས་དགེ་རྒན་གང་དེས་ཁྲིད་པའི་རིག་ཚན་དེར་ཡང་རང་ཤུགས་སུ་དགའ་བར་བྱེད་ཅིང་།ཧུར་བརྩོན་ཆེན་པོས་སྦྱོང་གི་ཡོད།དགེ་སློབ་དབར་གྱི་འབྲེལ་བ་ཇེ་ཟབ་དང་ཇེ་ཉེར་སོང་ཚེ་སློབ་མའི་བརྩེ་སེམས་འཕེལ་ཐུབ་ལ།སྐད་ཡིག་གི་སློབ་ཚན་དེ་ཡང་ལེགས་པར་སྦྱོང་འདོད་ཀྱི་སེམས་ཤུགས་འཕེལ་ཐུབ་ཅིང་།སློབ་སྦྱོང་གི་རང་འགུལ་རང་བཞིན་དང་རིག་ཚན་དེ་སློབ་སྦྱོང་བྱེད་པའི་སྤྲོ་སྣང་ཡང་ལྡབ་འགྱུར་གྱིས་འཕེལ་ཐུབ་པ་སྨོས་མེད་ཡིན།དེས་ན་དགེ་རྒན་གྱིས་སློབ་མར་ཕ་མའི་བུ་ཕྲུག་གི་འདུ་ཤེས་བཅངས་ནས་འདྲ་མཉམ་གྱིས་ལྟ་རྟོག་དང་སེམས་ཁུར་བྱས་ན་སློབ་མས་རང་ཉིད་ལ་དེ་བས་གུས་བཀུར་དང་དགའ་པོ་བྱེད་ངེས་ཡིན།